Obračun turističke članarine za osobe koje pružaju ugostiteljske usluge smještaja u domaćinstvu i na obiteljskom poljoprivrednom gospodarstvu, u skladu je s odredbama novog Zakona o članarinama u turističkim zajednicama (NN 52/19), Pravilnikom o godišnjem paušalnom iznosu članarine za osobe koje pružaju ugostiteljske usluge u domaćinstvu i na obiteljskom poljoprivrednom gospodarstvu i o obrascima TZ za plaćanje članarine turističkoj zajednici (NN 14/20)  i Dopunama navedenog pravilnika (NN 88/20).

Podsjećamo kako je od 1. siječnja  2020. na snazi novi model obračuna turističke članarine za osobe koje pružaju ugostiteljske usluge u domaćinstvu i na obiteljskom poljoprivrednom gospodarstvu.

Obračun turističke članarine za tekuću godinu se obavlja na temelju maksimalnog broja kreveta ili smještajnih jedinica u prethodnoj godini. Maksimalni broj kreveta ili smještajnih jedinica se određuje na način da se analizira svaki dan tijekom cijele prethodne godine te se za obračun uzima onaj dan kada je iznajmljivač imao najveći broj aktivnih kreveta ili smještajnih jedinica.

**Primjer 1.** Ako je iznajmljivač na početku godine imao 8 kreveta, a npr. u lipnju odjavio 2 kreveta, maksimalni broj kreveta je 8 te će se prema tome obračunati turistička članarina. Maksimalni broj kreveta se promatra prema pojedinom iznajmljivaču (prema OIB-u) te prema području grad/općine odnosno prema turističkoj zajednici.

**Primjer 2.** Ako iznajmljivač ima 2 apartmana (svaki po 4 kreveta) na dvije različite adrese, ali obje adrese su na području iste turističke zajednice, maksimalni broj kreveta je 8 te se članarina uplaćuje na jedan IBAN.

**Primjer 3.** Ako iznajmljivač ima 2 apartmana (svaki po 4 kreveta) na dvije različite adrese koje su ujedno u 2 različite turističke zajednice, maksimalni broj kreveta je 2 puta po 4 kreveta. Shodno tome članarina se uplaćuje na 2 zasebna računa za svaku pojedinu turističku zajednicu.

Napominjemo kako je Porezna uprava, koja u skladu sa Zakonom o članarinama u turističkim zajednicama izvršava poslove evidencije, obračuna i naplate članarine od pravnih i fizičkih osoba, izvršila predmetni obračun te podatke dostavila Hrvatskoj turističkoj zajednici kako bi se isti implementirali unutar sustava eVisitor.

Nadalje, sukladno odredbama Pravilnika o sustavu eVisitor, putem sustava eVisitor na osnovi podataka Porezne uprave, obveznicima plaćanja turističke članarine u paušalnom iznosu dostavljat će se informacija o iznosu zaduženja te načinu plaćanja turističke članarine.

Kako bi se što kvalitetnije i ažurnije ispravile možebitne pogreške, u slučaju kada se obveznik javi ispostavi Porezne uprave te prijavi zaduženje članarine u pogrešnom iznosu nadležni službenici Porezne uprave tražit će od poreznog obveznika rješenje nadležnog ureda o odobrenju za pružanje ugostiteljskih usluga u domaćinstvu ili na OPG-u, te na temelju navedenog rješenja, ponovno utvrditi godišnji iznos članarine i uočenu pogrešku upisati u posebnu tablicu koja će se na dnevnoj razini dostavljati nadležnoj turističkoj zajednici putem emaila.
Iznimno, visina godišnjeg paušalnog iznosa članarine u 2021. godini umanjuje se za 50%.
Iznimno, u 2021. godini, godišnji paušalni iznos članarine ne plaća se na pomoćne ležajeve.«.

Dno obrasca